KRPZ-TN-OKAP-11-023/2025 Trenčín 13.06.2025

**Falošné investície pripravili seniorku o viac než 27 000 € !!!**

Seniorka z okresu Považská Bystrica sa stala ďalšou obeťou podvodníkov, ktorí ju telefonicky kontaktovali s ruským prízvukom a presvedčili ju, že má zainvestovaných 10 000 €, ktoré je potrebné vyplatiť. Po tom, ako súhlasila s ich vyplatením naraz, ju naviedli, aby si zapla počítač a prihlásila sa do internet bankingu. Následne ju cez aplikáciu WhatsApp inštruovali, aby si do mobilného telefónu stiahla aplikácie Hoptodesk a Coinmarket, cez ktoré zadala svoje osobné údaje a prístupové heslá. Neskôr jej tvrdili, že investícia je v bitcoinoch a bude trvať, kým sa prevedie na eurá, preto jej odporučili nechať počítač zapnutý celú noc. Ráno zistila, že jej z účtu v piatich transakciách zmizlo 27 219 €.

Tento prípad opäť poukazuje na to, ako ľahko môžu byť seniori oklamaní **– nikdy nezadávajte svoje osobné údaje, heslá, ani neotvárajte neznáme aplikácie na žiadosť niekoho po telefóne**. Kryptomeny sú moderné a populárne, no ich svet je plný rizík a pascí. Mnohí ľudia, najmä tí, čo hľadajú rýchly zisk, sa môžu stať ľahkou korisťou pre šikovných podvodníkov. Tí často sľubujú „Zaručené výnosy“, ponúkajú „nový Bitcoin“ a tvrdia, že práve teraz je ideálny čas investovať, alebo Vás presvedčia, že už máte zúročené investície.

**DODRŽUJTE TIETO ZÁSADY, KTORÉ VÁM MÔŽU ZACHRÁNIŤ ÚSPORY:**

* V online priestore buďte veľmi opatrní. Neznámym osobám neverte, najmä ak Vám ponúkajú investovanie.
* Ak niečo znie príliš dobre, aby to bola pravda – **zrejme to pravda nie je.**
* Neinvestujte do kryptomeny, o ktorej nič neviete a nepoznáte ľudí za ňou.
* Pozor na správy o platbách, balíkoch alebo bankových účtoch – môže ísť o pokus o krádež údajov.
* Vždy sa poraďte s blízkymi alebo s odborníkom, než sa rozhodnete investovať.
* Pri nejasnostiach kontaktujte Vašu banku – osobne alebo telefonicky.
* V prípade akéhokoľvek podozrenia **neváhajte kontaktovať políciu na čísle 158.**

**V tejto súvislosti, Vás taktiež žiadame o informovanie starších príbuzných alebo starších ľudí vo svojom okolí, aby aj oni boli informovaní o častých praktikách podvodníkov. Vo veľkej miere práve včasná informovanosť dokáže zachrániť seniorom ich ťažko ušetrené a zarobené úspory. Prevencia je najlepšia ochrana pred podvodníkmi.**